ירמיהו פרק ז (א-טו), ופרק כו

מבוא

פרקים ז ו-כו עוסקים בראשית מלכותו של **יהויקים**. בפרק ז יוצא ירמיהו נגד תפיסתו המוטעית של העם הטוענת שבית המקדש לא יחרב. הוא אומר את דברו בפתח המקדש. **בפרק כו** מובאת **אותה נבואה** שמופיעה **בפרק ז**, אך שם בהמשכה מתוארת התגובה של השומעים לנבואה - העמדת ירמיהו למשפט. בפרק כו מתואר המשפט בו ירמיהו נושא דברים להגנתו. היות ומדובר באותה נבואה פרק ז יילמד ביחד עם פרק כו.

שאלות מכוונות למידה

א. אל מי מכוונת הנבואה?

ב. מה הייתה השקפת העם ביחס למקדש ולעבודה בו?

ג. מהי העמדה שמציג הנביא ביחס למקדש ולעבודה בו?

ד. באלו טיעונים משתמש הנביא כדי לשכנע את העם?

|  |
| --- |
| פרק ז - נבואת ירמיהו על היכל ה' |

ירמיהו פרק ז

(א) הַדָּבָר אֲשֶׁר הָיָה אֶל יִרְמְיָהוּ מֵאֵת ה' לֵאמֹר:

(ב) עֲמֹד בְּשַׁעַר בֵּית ה' וְקָרָאתָ שָּׁם אֶת הַדָּבָר הַזֶּה וְאָמַרְתָּ

שִׁמְעוּ דְבַר ה' כָּל יְהוּדָה הַבָּאִים בַּשְּׁעָרִים הָאֵלֶּה לְהִשְׁתַּחֲוֹת לַה': ס

(ג) כֹּה אָמַר ה' צְבָאוֹת אֱלֹהֵי יִשְׂרָאֵל הֵיטִיבוּ דַרְכֵיכֶם וּמַעַלְלֵיכֶם וַאֲשַׁכְּנָה אֶתְכֶם בַּמָּקוֹם הַזֶּה:

(ד) אַל תִּבְטְחוּ לָכֶם אֶל דִּבְרֵי הַשֶּׁקֶר לֵאמֹר **הֵיכַל ה' הֵיכַל ה' הֵיכַל ה'** הֵמָּה:

(ה) כִּי אִם הֵיטֵיב תֵּיטִיבוּ אֶת דַּרְכֵיכֶם וְאֶת מַעַלְלֵיכֶם אִם עָשׂוֹ תַעֲשׂוּ מִשְׁפָּט בֵּין אִישׁ וּבֵין רֵעֵהוּ:

(ו) גֵּר יָתוֹם וְאַלְמָנָה לֹא תַעֲשֹׁקוּ וְדָם נָקִי אַל תִּשְׁפְּכוּ בַּמָּקוֹם הַזֶּה וְאַחֲרֵי אֱלֹהִים אֲחֵרִים לֹא תֵלְכוּ לְרַע לָכֶם:

(ז) וְשִׁכַּנְתִּי אֶתְכֶם בַּמָּקוֹם הַזֶּה בָּאָרֶץ אֲשֶׁר נָתַתִּי לַאֲבוֹתֵיכֶם לְמִן עוֹלָם וְעַד עוֹלָם:

(ח) הִנֵּה אַתֶּם בֹּטְחִים לָכֶם עַל דִּבְרֵי הַשָּׁקֶר לְבִלְתִּי הוֹעִיל:

(ט) הֲגָנֹב רָצֹחַ וְנָאֹף וְהִשָּׁבֵעַ לַשֶּׁקֶר וְקַטֵּר לַבָּעַל וְהָלֹךְ אַחֲרֵי אֱלֹהִים אֲחֵרִים אֲשֶׁר לֹא יְדַעְתֶּם:

(י) וּבָאתֶם וַעֲמַדְתֶּם לְפָנַי בַּבַּיִת הַזֶּה אֲשֶׁר נִקְרָא שְׁמִי עָלָיו וַאֲמַרְתֶּם נִצַּלְנוּ לְמַעַן עֲשׂוֹת אֵת כָּל הַתּוֹעֵבוֹת הָאֵלֶּה:

(יא) הַמְעָרַת פָּרִצִים הָיָה הַבַּיִת הַזֶּה אֲשֶׁר נִקְרָא שְׁמִי עָלָיו בְּעֵינֵיכֶם גַּם אָנֹכִי הִנֵּה רָאִיתִי נְאֻם ה': ס

מקום אמירת הנבואה לעם

לרוב לא נאמר לנביא היכן בדיוק עליו לומר את הנבואה לעם, אך לא כן בנבואה של פרק ז.

1. היכן נצטווה ירמיהו לומר את נבואתו לעם, ומדוע הוא נצטווה לומר נבואה זו דווקא במקום הזה?
2. פסוקים ג-יא כתובים במבנה של **"כלל ופרט**": פסוקים ג-ד - "כלל", פסוקים ה-יא - "פרט".

א. בטבלה שלפניך, צטט מפסוקים ג-ד את המילים האומרים את **ה"כלל".**

ב. בטבלה שלפניך, כתוב בלשונך מה **הפרט** הוסיף על **הכלל**?

|  |  |  |  |
| --- | --- | --- | --- |
|  | **(ג) כֹּה אָמַר ה' צְבָאוֹת אֱלֹהֵי יִשְׂרָאֵל** | | |
| **כלל** |  |  |  |
| **פרט** | (ה) כִּי אִם הֵיטֵיב תֵּיטִיבוּ אֶת דַּרְכֵיכֶם וְאֶת מַעַלְלֵיכֶם אִם עָשׂוֹ תַעֲשׂוּ מִשְׁפָּט בֵּין אִישׁ וּבֵין רֵעֵהוּ:  (ו) גֵּר יָתוֹם וְאַלְמָנָה לֹא תַעֲשֹׁקוּ וְדָם נָקִי אַל תִּשְׁפְּכוּ בַּמָּקוֹם הַזֶּה וְאַחֲרֵי אֱלֹהִים אֲחֵרִים לֹא תֵלְכוּ לְרַע לָכֶם: | (ז) וְשִׁכַּנְתִּי אֶתְכֶם בַּמָּקוֹם הַזֶּה בָּאָרֶץ אֲשֶׁר נָתַתִּי לַאֲבוֹתֵיכֶם לְמִן עוֹלָם וְעַד עוֹלָם: | (ח) הִנֵּה אַתֶּם בֹּטְחִים לָכֶם עַל דִּבְרֵי הַשָּׁקֶר לְבִלְתִּי הוֹעִיל:  (ט) הֲגָנֹב רָצֹחַ וְנָאֹף וְהִשָּׁבֵעַ לַשֶּׁקֶר וְקַטֵּר לַבָּעַל וְהָלֹךְ אַחֲרֵי אֱלֹהִים אֲחֵרִים אֲשֶׁר לֹא יְדַעְתֶּם:  (י) וּבָאתֶם וַעֲמַדְתֶּם לְפָנַי בַּבַּיִת הַזֶּה אֲשֶׁר נִקְרָא שְׁמִי עָלָיו וַאֲמַרְתֶּם נִצַּלְנוּ לְמַעַן עֲשׂוֹת אֵת כָּל הַתּוֹעֵבוֹת הָאֵלֶּה:  (יא) הַמְעָרַת פָּרִצִים הָיָה הַבַּיִת הַזֶּה אֲשֶׁר נִקְרָא שְׁמִי עָלָיו בְּעֵינֵיכֶם גַּם אָנֹכִי הִנֵּה רָאִיתִי נְאֻם ה': |
| **מה הפרט מוסיף על הכלל?** |  |  |  |

התפיסה המוטעית של העם היחס למקדש

שד"ל ירמיהו ז, ד

אל תבטחו לכם וגו' - אל תבטחו במה שאתם רגילים לומר או שנביאי השקר רגילים לומר, והוא שהמקום הזה הוא היכל ה', ולא יתכן שיפול ביד אויב ומתוך כך אתם בוטחים שגם אתם לא תפלו ביד האויבים.

1. עיין בפסוקים ג-ז ובדברי שד"ל, וענה:

א. מהי התפיסה מוטעית של העם ביחס למקדש, שכנגדה יוצא ירמיהו? מה ההיגיון של התפיסה הזאת?

ב. לפי דברי ירמיהו, מה יכול לביא להמשך הקיום של בית המקדש והמשך הישיבה של העם בארץ?

|  |  |
| --- | --- |
| "אַל תִּבְטְחוּ לָכֶם אֶל דִּבְרֵי הַשֶּׁקֶר לֵאמֹר **הֵיכַל ה' הֵיכַל ה' הֵיכַל ה'** הֵמָּה" (ד) | |
| **רש"י**  תלת זימנין בשתא אתון מתחזיין קדמוהי.  (שלוש פעמים בשנה אתם נראים לפניו). | **רד"ק**  ואמר שלושה פעמים היכל ה' לפי שהיו שלושה: אולם, היכל ודביר, כן פירש אדוני אבי ז"ל...  וייתכן כי הכפל (החזרה שלוש פעמים) לחזק העניין. |

1. מדוע ירמיהו חוזר שלוש פעמים על הביטוי **"היכל ה' "**? (שלושה הסברים)
2. בנבואתו ירמיהו מציג שתי רשימות של חטאי העם.

רשימה אחת בפסוקים ה-ו, ורשימה שנייה בפסוק ט.

א. כתוב בטבלה שלפניך **(בלשונך)** את שתי רשימות החטאים, וציין ליד כל חטא לאיזה תחום הוא שייך ל"בין אדם לחבירו" או ל"בין אדם למקום".

|  |  |  |  |  |
| --- | --- | --- | --- | --- |
| **החטאים בפסוקים ה-ו** | **תחום החטא** |  | **החטאים בפסוק ט** | **תחום החטא** |
| (1) לא עושים משפט | בין אדם לחבירו |  | (1) גונבים | בין אדם לחבירו |
|  |  |  |  |  |
|  |  |  |  |  |
|  |  |  |  |  |
|  |  |  |  |  |

ב. מה ניתן ללמוד משתי הרשימות הללו?

התייחס בתשובתך **לכמות** **ולמיקום** ברשימה של החטאים השייכים לתחום של "בין אדם למקום".

1. בפסוק ט ירמיהו מזכיר כי העם חוטא בחטאים שנזכרים בעשרת הדיברות.

א. צטט מתוך עשרת הדיברות את האיסורים שמקבילים לחטאים שהזכיר ירמיהו.

|  |  |
| --- | --- |
| **החטאים בדברי ירמיהו**  (ירמיה א, ט) | **החטאים בעשרת הדיברות** (שמות פרק כ) |
| (1) הֲגָנֹב |  |
| (2) רָצֹחַ |  |
| (3) וְנָאֹף |  |
| (4) וְהִשָּׁבֵעַ לַשֶּׁקֶר |  |
| (5) וְקַטֵּר לַבָּעַל וְהָלֹךְ אַחֲרֵי אֱלֹהִים אֲחֵרִים |  |

ב. במה שונה הרשימה של ירמיהו לרשימה של עשרת הדיברות? ומדוע ירמיהו עשה את השינוי הזה?

"הַבַּיִת הַזֶּה אֲשֶׁר נִקְרָא שְׁמִי עָלָיו"

ירמיהו פרק ז

(י) וּבָאתֶם וַעֲמַדְתֶּם לְפָנַי בַּבַּיִת הַזֶּה **אֲשֶׁר נִקְרָא שְׁמִי עָלָיו** וַאֲמַרְתֶּם נִצַּלְנוּ לְמַעַן עֲשׂוֹת אֵת כָּל הַתּוֹעֵבוֹת הָאֵלֶּה:

(יא) הַמְעָרַת פָּרִצִים הָיָה הַבַּיִת הַזֶּה **אֲשֶׁר נִקְרָא שְׁמִי עָלָיו** בְּעֵינֵיכֶם גַּם אָנֹכִי הִנֵּה רָאִיתִי נְאֻם ה':

מלבי"ם

אשר נקרא שמי עליו - שאין שמי שוכן אלא נקרא עליו לבד, כי כבר נסתלקה שכינה על ידי עוונותיכם.

1. מדוע ירמיהו מדגיש כי ה"בַּיִת הַזֶּה **אֲשֶׁר נִקְרָא שְׁמִי עָלָיו**" והוא אינו אומר - הבית הזה **אשר** **אני שוכן בו**?

הזכרת שני אירועים היסטוריים

ירמיהו פרק ז

(יב) כִּי לְכוּ נָא אֶל מְקוֹמִי אֲשֶׁר בְּשִׁילוֹ אֲשֶׁר שִׁכַּנְתִּי שְׁמִי שָׁם בָּרִאשׁוֹנָה וּרְאוּ אֵת אֲשֶׁר עָשִׂיתִי לוֹ מִפְּנֵי רָעַת עַמִּי יִשְׂרָאֵל:

(יג) וְעַתָּה יַעַן עֲשׂוֹתְכֶם אֶת כָּל הַמַּעֲשִׂים הָאֵלֶּה נְאֻם ה'

וָאֲדַבֵּר אֲלֵיכֶם הַשְׁכֵּם וְדַבֵּר וְלֹא שְׁמַעְתֶּם וָאֶקְרָא אֶתְכֶם וְלֹא עֲנִיתֶם:

(יד) וְעָשִׂיתִי לַבַּיִת אֲשֶׁר נִקְרָא שְׁמִי עָלָיו אֲשֶׁר אַתֶּם בֹּטְחִים בּוֹ וְלַמָּקוֹם אֲשֶׁר נָתַתִּי לָכֶם וְלַאֲבוֹתֵיכֶם כַּאֲשֶׁר עָשִׂיתִי לְשִׁלוֹ:

(טו) וְהִשְׁלַכְתִּי אֶתְכֶם מֵעַל פָּנָי כַּאֲשֶׁר הִשְׁלַכְתִּי אֶת כָּל אֲחֵיכֶם אֵת כָּל זֶרַע אֶפְרָיִם: ס

1. בפסוקים יב עד יטו ירמיהו מזכיר **שני אירועים** היסטוריים.

א. מהו האירוע ההיסטורי שירמיהו מזכיר בפסוקים יב-יד, מתי הוא התרחש, ולשם מה ירמיהו מזכיר אותו?

ב. מהו האירוע ההיסטורי שירמיהו מזכיר בפסוק טו, מתי הוא התרחש, ולשם מה ירמיהו מזכיר אותו?

חורבן משכן שילה

בסיפור על משכן שילה בספר שמואל אין לנו תיאור רחב של חורבן שילה. הדבר רק נרמז בדרכים אחדות. הד מפורש יותר לחורבנו של המשכן אנו מוצאים בספר תהילים, המתאר את קורות עם ישראל:

* תהלים פרק עח, נו-סב

וַיְנַסּוּ וַיַּמְרוּ אֶת אֱלֹהִים עֶלְיוֹן וְעֵדוֹתָיו לֹא שָׁמָרוּ: וַיִּסֹּגוּ וַיִּבְגְּדוּ כַּאֲבוֹתָם נֶהְפְּכוּ כְּקֶשֶׁת רְמִיָּה: וַיַּכְעִיסוּהוּ בְּבָמוֹתָם וּבִפְסִילֵיהֶם יַקְנִיאוּהוּ: שָׁמַע אֱלֹהִים וַיִּתְעַבָּר וַיִּמְאַס מְאֹד בְּיִשְׂרָאֵל: **וַיִּטֹּשׁ מִשְׁכַּן שִׁלוֹ** אֹהֶל שִׁכֵּן בָּאָדָם: **וַיִּתֵּן לַשְּׁבִי עֻזּוֹ** וְתִפְאַרְתּוֹ בְיַד צָר: וַיַּסְגֵּר לַחֶרֶב עַמּוֹ וּבְנַחֲלָתוֹ הִתְעַבָּר:

הפרק מתאר את מעשיו הרעים של עם ישראל ואת העובדה שהקב"ה נטש את המשכן - "ויטש משכן שילו". הפסוק "ויתן לשבי עזו" רומז לכך שארון ה' נפל בשבי במלחמה עם פלישתים, ובכך למעשה נותר המשכן מרוקן מהשראת שכינה. ההחלטה להוציא את ארון ה' למלחמה נבעה מאותה תפיסה דתית שגויה שעליה מדבר ירמיהו. העם היה סבור שעצם נוכחותו של הארון תגרום לו לנצח במלחמה, שהרי לא יעלה על הדעת שה' יאפשר לגויים עובדי עבודה זרה לקחת את ארון ה' בשבי. גם שם מתגלית אי ההבנה של ישראל שמעשיהם הם הקובעים את גורל המלחמה ולא הארון.

|  |
| --- |
| פרק כו - נבואת ירמיהו על חורבן הבית ותגובת העם |

מבוא

פרק ז בספר ירמיהו שמענו את נבואתו של ירמיהו בפסוקים א-טו. בתחילת פרק כו **מופיעה חזרה על אותה נבואה**, אלא שבפרק כו אנו קוראים גם על האירועים שהתרחשו בעקבות הנבואה שאמר ירמיהו לעם.

מדוע נכתבו אירועים אלה רק בפרק כו? הסיבה לכך היא שבתחילת ספר ירמיהו מופיעות **נבואותיו** של ירמיהו. בפרק כו-כט מרוכזים **סיפורים** שונים על חייו של הנביא. האירוע שהתרחש בעקבות אמירת הנבואה מסופר בחלק הסיפורי הזה. לימוד שני הפרקים ביחד מאפשר לנו הזדמנות מיוחדת לקרוא לא רק את נבואתו של ירמיהו אלא גם לעמוד על ההשלכות שהיו לנבואתו (ההקשר).

שאלות מכוונות למידה

א. מדוע עוררה הנבואה את זעמם של הכוהנים, הנביאים והעם?

ב. במה מאשימים הכוהנים והנביאים את ירמיהו, ועל איזו מצווה בתורה הם מסתמכים?

ג. מהן הטענות שמשמיע ירמיהו בנאום ההגנה שלו?

ד. מדוע לאחר שכבר ניתן פסק הדין המזכה את ירמיהו, מביאים הזקנים תקדים היסטורי?

ה. מה בא ללמד התקדים ההיסטורי של מיכה המורשתי?

ו. מה מלמד האירוע של אוריהו בן שמעיהו?

נבואת חורבן בית ה'

1. נבואת ירמיהו המופיעה **בפרק כו** היא אותה נבואה שנאמרה על ידו **בפרק ז**.

א. סמן במרקר בטבלה שלפניך את הביטויים הדומים (בלשון או בתוכן) בשתי הנבואות.

ב. בטבלה בעמודה הימינית רשום בלשונך מהי נקודת הדמיון.

|  |  |  |
| --- | --- | --- |
| **נקודות הדמיון** | **ירמיהו פרק כו** | **ירמיהו פרק ז** |
|  | (א) בְּרֵאשִׁית מַמְלְכוּת יְהוֹיָקִים בֶּן יֹאשִׁיָּהוּ מֶלֶךְ יְהוּדָה הָיָה הַדָּבָר הַזֶּה מֵאֵת ה' לֵאמֹר: | (א) הַדָּבָר אֲשֶׁר הָיָה אֶל יִרְמְיָהוּ מֵאֵת ה' לֵאמֹר: |
| מקום אמירת הנבואה | (ב) כֹּה אָמַר ה' עֲמֹד בַּחֲצַר בֵּית ה' וְדִבַּרְתָּ | (ב) עֲמֹד בְּשַׁעַר בֵּית ה' וְקָרָאתָ שָּׁם אֶת הַדָּבָר הַזֶּה וְאָמַרְתָּ שִׁמְעוּ דְבַר ה' |
|  | עַל כָּל עָרֵי יְהוּדָה הַבָּאִים לְהִשְׁתַּחֲוֹת בֵּית ה' אֵת כָּל הַדְּבָרִים אֲשֶׁר צִוִּיתִיךָ לְדַבֵּר אֲלֵיהֶם אַל תִּגְרַע דָּבָר: | כָּל יְהוּדָה הַבָּאִים בַּשְּׁעָרִים הָאֵלֶּה לְהִשְׁתַּחֲוֹת לַה': |
|  | (ג) אוּלַי יִשְׁמְעוּ וְיָשֻׁבוּ אִישׁ מִדַּרְכּוֹ הָרָעָה וְנִחַמְתִּי אֶל הָרָעָה אֲשֶׁר אָנֹכִי חֹשֵׁב לַעֲשׂוֹת לָהֶם מִפְּנֵי רֹעַ מַעַלְלֵיהֶם: | (ג) כֹּה אָמַר ה' צְבָאוֹת אֱלֹהֵי יִשְׂרָאֵל הֵיטִיבוּ דַרְכֵיכֶם וּמַעַלְלֵיכֶם וַאֲשַׁכְּנָה אֶתְכֶם בַּמָּקוֹם הַזֶּה:  **...** |
|  | (ד) וְאָמַרְתָּ אֲלֵיהֶם כֹּה אָמַר ה' אִם לֹא תִשְׁמְעוּ אֵלַי לָלֶכֶת בְּתוֹרָתִי אֲשֶׁר נָתַתִּי לִפְנֵיכֶם:  (ה) לִשְׁמֹעַ עַל דִּבְרֵי עֲבָדַי הַנְּבִאִים אֲשֶׁר אָנֹכִי שֹׁלֵחַ אֲלֵיכֶם וְהַשְׁכֵּם וְשָׁלֹחַ וְלֹא שְׁמַעְתֶּם: | (יג) וְעַתָּה יַעַן עֲשׂוֹתְכֶם אֶת כָּל הַמַּעֲשִׂים הָאֵלֶּה נְאֻם ה' וָאֲדַבֵּר אֲלֵיכֶם הַשְׁכֵּם וְדַבֵּר וְלֹא שְׁמַעְתֶּם וָאֶקְרָא אֶתְכֶם וְלֹא עֲנִיתֶם: |
|  | (ו) וְנָתַתִּי אֶת הַבַּיִת הַזֶּה כְּשִׁלֹה וְאֶת הָעִיר הזאתה הַזֹּאת אֶתֵּן לִקְלָלָה לְכֹל גּוֹיֵי הָאָרֶץ: | (יד) וְעָשִׂיתִי לַבַּיִת אֲשֶׁר נִקְרָא שְׁמִי עָלָיו אֲשֶׁר אַתֶּם בֹּטְחִים בּוֹ וְלַמָּקוֹם אֲשֶׁר נָתַתִּי לָכֶם וְלַאֲבוֹתֵיכֶם כַּאֲשֶׁר עָשִׂיתִי לְשִׁלוֹ: |

|  |
| --- |
| [תפיסתו ומשפטו של ירמיהו](http://lilmod.cet.ac.il/ShowItem.aspx?ItemID=99f9378c-7712-4fcd-aedd-7e8c3cdaeebf&lang=HEB) |

התגובה לדברי הנבואה של ירמיהו

ירמיהו פרק כו

(ז) וַיִּשְׁמְעוּ **הַכֹּהֲנִים וְהַנְּבִאִים וְכָל הָעָם** אֶת יִרְמְיָהוּ מְדַבֵּר אֶת הַדְּבָרִים הָאֵלֶּה בְּבֵית ה':

(ח) וַיְהִי כְּכַלּוֹת יִרְמְיָהוּ לְדַבֵּר אֵת כָּל אֲשֶׁר צִוָּה ה' לְדַבֵּר אֶל כָּל הָעָם

וַיִּתְפְּשׂוּ אֹתוֹ **הַכֹּהֲנִים וְהַנְּבִאִים וְכָל הָעָם** לֵאמֹר מוֹת תָּמוּת:

(ט) מַדּוּעַ נִבֵּיתָ בְשֵׁם ה' לֵאמֹר כְּשִׁלוֹ יִהְיֶה הַבַּיִת הַזֶּה וְהָעִיר הַזֹּאת תֶּחֱרַב מֵאֵין יוֹשֵׁב

וַיִּקָּהֵל **כָּל הָעָם** אֶל יִרְמְיָהוּ בְּבֵית ה':

(י) וַיִּשְׁמְעוּ **שָׂרֵי יְהוּדָה** אֵת הַדְּבָרִים הָאֵלֶּה וַיַּעֲלוּ מִבֵּית הַמֶּלֶךְ בֵּית ה' וַיֵּשְׁבוּ בְּפֶתַח שַׁעַר ה' הֶחָדָשׁ: ס

מלבי"ם, ירמיהו כו, י

וישמעו שרי יהודה - אמנם השרים באו לבחון הדבר אם הוא חייב מיתה ע"פ הדין, כי להשרים לא יאות להמית נקי חינם.

1. עיין בפסוקים ז-י, ובדברי המלבי"ם, וענה:

א. לפי פסוקים ז-ט, אילו קבוצות של אנשים מגיבים לנבואה של ירמיהו?

ב. מה הייתה התגובה של הקבוצות הללו לנבואה של ירמיהו?

ג. מדוע עוררו דבריו של ירמיהו התנגדות כה עזה בקרב הקבוצות הללו? (שלוש תשובות אפשריות)

ד. לפי פסוק י' ודברי המלבי"ם, מה התפקיד של שרי יהודה, מהי תגובתם, ומה הסיבה שהתגובה שלהם שונה?

משפטו של ירמיהו

ירמיהו פרק כו

(יא) וַיֹּאמְרוּ **הַכֹּהֲנִים וְהַנְּבִאִים** אֶל **הַשָּׂרִים וְאֶל כָּל הָעָם** לֵאמֹר מִשְׁפַּט מָוֶת לָאִישׁ הַזֶּה

כִּי נִבָּא אֶל הָעִיר הַזֹּאת כַּאֲשֶׁר שְׁמַעְתֶּם בְּאָזְנֵיכֶם:

(יב) וַיֹּאמֶר יִרְמְיָהוּ אֶל **כָּל הַשָּׂרִים וְאֶל כָּל הָעָם** לֵאמֹר

ה' שְׁלָחַנִי לְהִנָּבֵא אֶל הַבַּיִת הַזֶּה וְאֶל הָעִיר הַזֹּאת אֵת כָּל הַדְּבָרִים אֲשֶׁר שְׁמַעְתֶּם:

(יג) וְעַתָּה הֵיטִיבוּ דַרְכֵיכֶם וּמַעַלְלֵיכֶם וְשִׁמְעוּ בְּקוֹל ה' אֱלֹהֵיכֶם וְיִנָּחֵם ה' אֶל הָרָעָה אֲשֶׁר דִּבֶּר עֲלֵיכֶם:

(יד) וַאֲנִי הִנְנִי בְיֶדְכֶם עֲשׂוּ לִי כַּטּוֹב וְכַיָּשָׁר בְּעֵינֵיכֶם:

(טו) אַךְ יָדֹעַ תֵּדְעוּ כִּי אִם מְמִתִים אַתֶּם אֹתִי כִּי דָם נָקִי אַתֶּם נֹתְנִים עֲלֵיכֶם וְאֶל הָעִיר הַזֹּאת וְאֶל יֹשְׁבֶיהָ

כִּי בֶאֱמֶת שְׁלָחַנִי ה' עֲלֵיכֶם לְדַבֵּר בְּאָזְנֵיכֶם אֵת כָּל הַדְּבָרִים הָאֵלֶּה: ס

(טז) וַיֹּאמְרוּ **הַשָּׂרִים וְכָל הָעָם** אֶל **הַכֹּהֲנִים וְאֶל הַנְּבִיאִים** אֵין לָאִישׁ הַזֶּה מִשְׁפַּט מָוֶת כִּי בְּשֵׁם ה' אֱלֹהֵינוּ דִּבֶּר אֵלֵינוּ:

בעלי התפקידים במשפט

1. בפסוקים יא-טז מתנהל משפט נגד ירמיהו, לפי פסוקים אלו מי הנאשם? מי המאשים, ומי הם השופטים?

סעיף האישום

ירמיהו פרק כו, יא

וַיֹּאמְרוּ הַכֹּהֲנִים וְהַנְּבִאִים אֶל הַשָּׂרִים וְאֶל כָּל הָעָם לֵאמֹר **מִשְׁפַּט מָוֶת לָאִישׁ הַזֶּה**

מצודת דוד

משפט מות - שחשדוהו שמלבו ניבא הדבר ולכן אמרו שיש לו דין חיוב מיתה.

דברים פרק יח, כ

אַךְ הַנָּבִיא אֲשֶׁר יָזִיד לְדַבֵּר דָּבָר בִּשְׁמִי אֵת אֲשֶׁר לֹא צִוִּיתִיו לְדַבֵּר... וּמֵת הַנָּבִיא הַהוּא:

1. עיין במקורות שלעיל, וענה:

א. מהו סעיף האישום בו נאשם ירמיהו?

ב. הבא ראיות מהו סעיף האישום, מדברי המאשימים (בפסוק ט) מדברי התגוננות של ירמיהו, ומפסק הדין?

ג. מניין הביטחון של הכוהנים והנביאים שירמיהו עבר על הדין הנזכר בדברים יח, כ?

דברי ההתגוננות של ירמיהו

1. עיין בפסוקים יב-טו, וכתוב **בלשונך** מה הן שלוש הטענות של ירמיהו?

פסק הדין

1. עיין בפסוקים ז-טז, וענה:

א. מהו פסק הדין שנקבע בסופו של המשפט, ומי קבע אותו?

ב. לאורך העימות בין ירמיהו לבין הכוהנים והנביאים באיזה צד היה **העם**? (בטרום המשפט, במשפט, ובפסק הדין)

|  |
| --- |
| [**התקדים**](http://lilmod.cet.ac.il/ShowItem.aspx?ItemID=ce37a841-470f-4c23-b2d2-94862e0bc841&lang=HEB) **של מיכה המורשתי והמעשה על אוריהו בן שמעיהו** |

[התקדים](http://lilmod.cet.ac.il/ShowItem.aspx?ItemID=ce37a841-470f-4c23-b2d2-94862e0bc841&lang=HEB) של מיכה המורשתי

ירמיהו פרק כו

(יז) וַיָּקֻמוּ אֲנָשִׁים מִזִּקְנֵי הָאָרֶץ וַיֹּאמְרוּ אֶל כָּל קְהַל הָעָם לֵאמֹר:

(יח) **מִיכָה הַמּוֹרַשְׁתִּי** הָיָה נִבָּא בִּימֵי חִזְקִיָּהוּ מֶלֶךְ יְהוּדָה וַיֹּאמֶר אֶל כָּל עַם יְהוּדָה לֵאמֹר

כֹּה אָמַר ה' צְבָאוֹת **צִיּוֹן שָׂדֶה תֵחָרֵשׁ וִירוּשָׁלַיִם עִיִּים תִּהְיֶה וְהַר הַבַּיִת לְבָמוֹת יָעַר**:

(יט) הֶהָמֵת הֱמִתֻהוּ חִזְקִיָּהוּ מֶלֶךְ יְהוּדָה וְכָל יְהוּדָה?!

הֲלֹא יָרֵא אֶת ה' וַיְחַל אֶת פְּנֵי ה' וַיִּנָּחֶם ה' אֶל הָרָעָה אֲשֶׁר דִּבֶּר עֲלֵיהֶם וַאֲנַחְנוּ עֹשִׂים רָעָה גְדוֹלָה עַל נַפְשׁוֹתֵינוּ:

ראינו שדברי ירמיהו השיגו את מטרתם, והשרים פסקו כי אין לנביא משפט מוות. פסוק טז מעיד שגם העם השתכנע מכך שירמיהו זכאי. המפתיע הוא כי לאחר שהסתיים המשפט מוצאים הזקנים לנכון להביא תקדים היסטורי שבא להביא ראייה לטובת ירמיהו. מדוע היה צריך להביא עוד "ראיה" לטובת ירמיהו, לאחר פסק הדין?

מלבי"ם ירמיהו כו, טז-יז

אין משפט מות לאיש הזה - רוצה לומר שאי אפשר להמיתו במשפט ובדין, כי בשם ה' אלוקינו דבר ונבואתו אמת. אולם בכל זה עדיין היה דעת העם להמית אותו שלא במשפט כדי לסלק **ההיזק שמגיע להם לפי דעתם מנבואתו**.

ויקומו - אז קמו אנשים מזקני העם להשתיק את העם ולברר שאין להרגו בשביל **יראת נזק שיגיע מנבואותיו**.

1. עיין בדברי המלבי"ם, וענה:

א. מדוע לאחר שכבר נפסק הדין לטובת ירמיהו, היו זקני העם להביא ראיות לטובת ירמיהו?

ב. מה לדעתך, עשוי להיות "הנזק שיגיע מנבואותיו" של ירמיהו?

הזכרת התקדים של מיכה המורשתי היא תופעה ייחודית במקרא. נביא אחד **מצטט במדויק** נבואה של נביא אחר, וגם מזכיר אותו בשמו. הנבואה שמצטט ירמיהו **בפסוק יח** אצלנו, מופיעה בספר מיכה:

מיכה ג, יב

לָכֵן בִּגְלַלְכֶם צִיּוֹן שָׂדֶה תֵחָרֵשׁ וִירוּשָׁלַ‍ִם עִיִּין תִּהְיֶה וְהַר הַבַּיִת לְבָמוֹת יָעַר.

1. עיין בפסוקים יז-יט, וענה:

א. מתי ניבא מיכה המורשתי, מה הוא ניבא, ומה היו התוצאות לנבואתו?

ב. מה רצו הזקנים להשיג בהבאת התקדים על מיכה המורשתי? (שלושה דברים)

המעשה על אוריהו בן שמעיהו

ירמיהו פרק כו

(כ) וְגַם אִישׁ הָיָה מִתְנַבֵּא בְּשֵׁם ה' **אוּרִיָּהוּ בֶּן שְׁמַעְיָהוּ** מִקִּרְיַת הַיְּעָרִים

וַיִּנָּבֵא עַל הָעִיר הַזֹּאת וְעַל הָאָרֶץ הַזֹּאת כְּכֹל דִּבְרֵי יִרְמְיָהוּ:

(כא) וַיִּשְׁמַע הַמֶּלֶךְ יְהוֹיָקִים וְכָל גִּבּוֹרָיו וְכָל הַשָּׂרִים אֶת דְּבָרָיו

וַיְבַקֵּשׁ הַמֶּלֶךְ הֲמִיתוֹ וַיִּשְׁמַע אוּרִיָּהוּ וַיִּרָא וַיִּבְרַח וַיָּבֹא מִצְרָיִם:

(כב) וַיִּשְׁלַח הַמֶּלֶךְ יְהוֹיָקִים אֲנָשִׁים מִצְרָיִם אֵת אֶלְנָתָן בֶּן עַכְבּוֹר וַאֲנָשִׁים אִתּוֹ אֶל מִצְרָיִם:

(כג) וַיּוֹצִיאוּ אֶת אוּרִיָּהוּ מִמִּצְרַיִם וַיְבִאֻהוּ אֶל הַמֶּלֶךְ יְהוֹיָקִים וַיַּכֵּהוּ בֶּחָרֶב וַיַּשְׁלֵךְ אֶת נִבְלָתוֹ אֶל קִבְרֵי בְּנֵי הָעָם:

(כד) אַךְ יַד אֲחִיקָם בֶּן שָׁפָן הָיְתָה אֶת יִרְמְיָהוּ לְבִלְתִּי תֵּת אֹתוֹ בְיַד הָעָם לַהֲמִיתוֹ: פ

****מהר"י קרא****[[1]](#footnote-1) ****ירמיהו כו, כ****

וגם איש היה מתנבא - אין מקרא זה דברי זקני העיר אלא מעשה הוא שארע בימי יהויקים, **שבאותו פרק זמן היה מתנבא ירמיהו** **היה גם אוריהו בן שמעיהו מתנבא** כמו כן ככל דברי ירמיהו, והיכוהו בחרב כמו שמפרש והולך. ומה שלא הרגו את ירמיהו לפי שיד אחיקם בן שפן היתה את ירמיהו לבלתי תת אותו ביד העם להורגו.

1. עיין בפסוקים כ-כד ובדברי מהר"י קרא, וענה:

א. מתי ניבא אוריהו בן שמעיהו, מה הוא ניבא, ומה היו התוצאות לנבואתו?

ב. לפי המר"י קרא, מה התנ"ך רצה ללמדנו מהזכרת המעשה על אוריהו בן שמעיהו?

ג. מניין שירמיהו נותר בסכנת נפשות שירצחו אותו גם לאחר המשפט? (הבא שתי ראיות)

סיכום

יתכן שבמסגרת המשפט, השופטים ציפו לשמוע שירמיהו ייסוג מדבריו הקשים, אך ירמיהו לא משנה את דרישתו המוסרית מהעם, וגם לא משתדל לרצות את העם בדבריו. להפך, באומץ לב הוא ניצב מול העם, בלי להתחשב בסכנת החיים שהוא נמצא בה. ואכן, דבריו נשאו פרי.

* שלמה דב גויטיין (חוקר הגניזה) , עיונים במקרא עמ' 130

אילו נשאלתי "איזה פרק בתנ"ך חביב עליך ביותר?" או "איזה פרק יוכל להיחשב כתמצית התנ"ך כולו?" נוטה הייתי להשיב: ירמיהו פרק כו. אין פרק זה ידוע ביותר בקהלנו, ואין תוכנו אלא סיפור מעשה שנאמר בסגנון פשוט וכמעט יבש. אף על פי כן הוא אחת הפרשיות הנשגבות ביותר לא רק בתנ"ך אלא בספרות העולם בכלל... חשיבותה בכך, שאנו רואים בה את הערכים הגבוהים ביותר לא בצורת **דרישה,** כלומר חוק או הטפה, אלא **בפעולה,** במעשה. הנביא ירמיה אינו נרתע להביא את דבר ה' בפני קהל עם יהודה, אם כי סופו של חברו לנבואה, אוריהו בן שמעיהו, לימד אותו מה עלולה להיות התוצאה של שליחותו זו; ירמיהו חי, ואף מוכן למות בעד **האמת** ואין לך ערך גדול מזה. ואולם בקשת האמת אינה מעבירה אותו על דעתו; אם עצם שליחותו צמחה מתוך אהבת עמו, אהבה אין מצרים, הרי בשעת מילוי השליחות אין הוא שוכח אף רגע, שהאנשים המבקשים להרגו אינם אלא בני אדם; הם יכולים לטעות... הוא מודה בזכות העם המושחת הזה - לדונו, אך הוא עושה את הכל, ובהצלחה, כדי לשמרו מצעד פזיז, כי יודע הוא שלא יכופר לדם כי אם בדם שופכו.

באירוע המתואר בפרק כו למעשה מתקיים מה שאמר ה' לירמיהו בהקדשתו כנביא בפרק א: שהתפקיד המוטל עליו יהיה קשה, שהוא יצטרך לומר דברים קשים לעם, שכתוצאה מכך יהיו אנשים שילחמו בו וינסו להרוג אותו, אך הוא יידרש להיות חזק ולא להישבר, ובסופו של דבר הם לא יצליחו להרוג אותו כי ה' יגן עליו ויציל אותו:

ירמיהו פרק א

(יז) וְאַתָּה תֶּאְזֹר מָתְנֶיךָ וְקַמְתָּ וְדִבַּרְתָּ אֲלֵיהֶם אֵת כָּל אֲשֶׁר אָנֹכִי אֲצַוֶּךָּ אַל תֵּחַת מִפְּנֵיהֶם פֶּן אֲחִתְּךָ לִפְנֵיהֶם:

(יח) וַאֲנִי הִנֵּה נְתַתִּיךָ הַיּוֹם לְעִיר מִבְצָר וּלְעַמּוּד בַּרְזֶל וּלְחֹמוֹת נְחֹשֶׁת עַל כָּל הָאָרֶץ

לְמַלְכֵי יְהוּדָה לְשָׂרֶיהָ לְכֹהֲנֶיהָ וּלְעַם הָאָרֶץ:

(יט) וְנִלְחֲמוּ אֵלֶיךָ וְלֹא יוּכְלוּ לָךְ **כִּי אִתְּךָ אֲנִי נְאֻם ה' לְהַצִּילֶךָ**:

1. מהר"י קרא - רבי יוסף קרא פרשן מקרא, צרפת, מאות 11-12. [↑](#footnote-ref-1)